Tom Behnke (FP), 1998-10-20:
Det er et meget godt forslag, ministeren fremsætter, og jeg er glad for, det bliver fremsat.
Det burde nok have været fremsat for længe siden, for jeg kan huske, da reglerne blev indført om, at når der var tv-overvågning eller videoovervågning af butikker og butiksarealer, så skulle kunderne advares om det. Allerede dengang gjorde jeg mig den tanke: Jamen hvis kunderne har krav på den oplysning, har personalet vel også krav på den oplysning, hvis det er personalet, der bliver overvåget.
Det må hænge sammen, og derfor er det i Fremskridtspartiet klart vores opfattelse, at dette forslag skal vedtages.
Vi er helt enige med ministeren i, at når personalet bliver overvåget, skal de vide, at de bliver det.
Man kan måske frygte lidt, at alle arbejdsgivere, dagen efter at forslaget er vedtaget, sætter mærkning op på samtlige arbejdspladser, uanset om der er overvågning eller ej.
Derefter vil det ligesom bare gå i glemmebogen, og den dag, hvor der reelt er overvågning, er der ikke nogen, der ved det alligevel.
Men jeg tror nu nok, at arbejdsgiverne vil håndtere det på en hensigtsmæssig måde, og det fremgår også af høringssvarene, at i dag er virksomhederne i stand til at håndtere det ganske fornuftigt og forsvarligt.
Jeg har godt nok set, at der er organisationer, der mener, at området er dækket af lovgivningen allerede i dag.
Vi er normalt ikke et parti, der er tilhænger af, at der er flere love og regler end højst nødvendigt; men lige præcis her synes jeg dog ikke, det gør noget, når vi har en eksisterende lovgivning, der handler om tv-overvågning, at det præciseres, at reglerne gælder altså også, når der er tale om personale.
Det generer os ikke.
Jeg er enig i, at vi har et problem med hensyn til videoovervågningen kontra tv-overvågningen.
Ved videoovervågning gemmer man det, man har observeret, og her bør vi også have nogle klare spilleregler for, hvad der må gemmes, hvor længe det må gemmes, og hvordan det skal gemmes. Det vil være hensigtsmæssigt.
Jeg synes, det vil være rart at høre ministerens kommentar til nogle af de indvendinger, der har været fra de hørte parter.
Det er sådan, at Foreningen af Politimestre i Danmark og Politidirektøren i København har påpeget, at der bliver et ressourceproblem for politiet, hvis politiet nu
Det kunne være rart at høre, om justitsministeren i den forbindelse har tænkt sig, at politiet skal have flere ressourcer til at løse denne opgave, eller hvilke andre opgaver politiet så ikke skal løse.
Det andet interessante er, at Politiforbundet i Danmark savner en præcisering af, om reglerne - når vi taler om tv-overvågning af private - også gælder på offentlige arbejdspladser.
Gælder reglerne også i den offentlige sektor?
Det kan man godt blive i tvivl om, og jeg synes, det er et relevant spørgsmål, Politiforbundet i Danmark har formuleret i deres høringssvar.
Det er de to væsentlige spørgsmål, som jeg synes justitsministeren allerede i dag kan løfte sløret for - enten om man har taget højde for det, eller om det måske allerede er indarbejdet i forslaget, således at når der kommer en bekendtgørelse eller en vejledning, er det i hvert fald med dér.
Men i Fremskridtspartiet støtter vi i hvert fald forslaget.